Dobrý deň, netreba si mýliť cytologický nález a prítomnosť HPV, sú to dve samostatné vyšetrenia. ASCUS znamená atypické bunky neznámeho významu. Bunky v mikroskope nevyzerajú úplne normálne, ale ani ako predrakovinové alebo rakovinové bunky. Najčastejšie je to spôsobené miernym zápalom. Väčšinou stačí zopakovať ster o 4 až 6 mesiacov. Pokiaľ je HPV pozitívne a ASCUS pretrváva, odporúča sa kolposkopické vyšetrenie, prípadne sa dá uvažovať o biopsii, či realizácii konizácie. Väčšinou však ide o ľahké zmeny, ktoré sa vyhoja samy. Môžete si realizovať kúru DeflaGynom, PapiloCare alebo RegreSILom, ktoré by tomu mohli pomôcť. Čo sa týka samotnej infekcie, HPV je častou príčinou bunkových zmien krčka maternice. Je to vírus, takže infekcia môže vymiznúť, môže však aj pretrvávať. Je to napríklad ako s chrípkou. Infekcia príde, pretrváva a vymizne. Ide o to, či spôsobí nejaké následky, čo sú v prípade HR HPV najmä bunkové zmeny na krčku maternice. Ak má organizmus dobrú imunitu, s infekciou si poradí. Kolposkopické vyšetrenie slúži na podrobnejšie vyšetrenie krčka maternice. Nezistí sa ním prípadná prítomnosť HPV. Z opisu nevidím dôvod na obavy. Postupujte podľa odporúčaní vyšetrujúcich lekárov.